Document ID: 32008D0296

KOMISJONI OTSUS,
4. aprill 2008,
asotsüklotiini, tsüheksatiini ja tidiasurooni kandmata jätmise kohta nõukogu direktiivi 91/414/EMÜ I lisasse ja kõnealuseid toimeaineid sisaldavate taimekaitsevahendite lubade tühistamise kohta
(teatavaks tehtud numbri K(2008) 1187 all)
(EMPs kohaldatav tekst)
(2008/296/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (1) eriti selle artikli 8 lõike 2 neljandat lõiku,
ning arvestades järgmist:
(1)
Direktiivi 91/414/EMÜ artikli 8 lõikes 2 on sätestatud, et liikmesriik võib 12 aasta jooksul pärast kõnealuse direktiivi teatavakstegemist lubada turule viia taimekaitsevahendeid, mis sisaldavad I lisas loetlemata toimeaineid, mis on juba turul kaks aastat pärast teatavakstegemise kuupäeva, samal ajal kui neid toimeaineid uuritakse järk-järgult tööprogrammi raames.
(2)
Komisjoni määrustega (EÜ) nr 451/2000 (2) ja (EÜ) nr 1490/2002 (3) nähakse ette direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad.
(3)
Asotsüklotiin, tsüheksatiin ja tidiasuroon on ained, millega tegeletakse tööprogrammi kolmandas etapis.
(4)
Ainsad asotsüklotiinist, tsüheksatiinist ja tidiasuroonist teatajad edastasid vastavalt 25. jaanuaril 2007, 24. jaanuaril 2007 ja 7. veebruaril 2007 komisjonile teate, et nad ei soovi enam kõnealuste toimeainete tööprogrammis osaleda ning seetõttu edaspidi teavet ei esitata. Seetõttu ei tohiks nimetatud toimeaineid direktiivi 91/414/EMÜ I lisasse kanda.
(5)
Tuleks võtta meetmeid tagamaks, et asotsüklotiini, tsüheksatiini ja tidiasurooni sisaldavate taimekaitsevahendite kehtivad load ettenähtud ajavahemiku jooksul tühistatakse, et neid ei pikendata ning et selliste toodete jaoks uusi lubasid ei anta.
(6)
Toimeainete suhtes, mida sisaldavate taimekaitsevahendite turult kõrvaldamise etteteatamisaeg jääb lühikeseks, on asjakohane ette näha kuni 12 kuu pikkune ajapikendus olemasolevate varude realiseerimiseks, ladustamiseks, turuleviimiseks ja kasutamiseks, et kõnealuseid varusid oleks võimalik kasutada ainult ühe kasvutsükli jooksul. Kui on ette nähtud pikem etteteatamisaeg, võib seda lühendada nii, et see lõpeb kasvuperioodi lõpul.
(7)
Käesolev otsus ei piira asotsüklotiini, tsüheksatiini ja tidiasurooni kohta taotluse esitamist vastavalt direktiivi 91/414/EMÜ artikli 6 lõikele 2 seoses selle võimaliku kandmisega kõnealuse direktiivi I lisasse.
(8)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Asotsüklotiini, tsüheksatiini ja tidiasurooni ei lisata direktiivi 91/414/EÜ I lisasse.
Artikkel 2
Liikmesriigid tagavad, et:
a)
asotsüklotiini, tsüheksatiini ja tidiasurooni sisaldavate taimekaitsevahendite load tühistatakse hiljemalt 4. oktoobril 2008;
b)
alates 5. aprillist 2008 ei anta asotsüklotiini, tsüheksatiini ja tidiasurooni sisaldavate taimekaitsevahendite jaoks lubasid ja neid ei pikendata direktiivi 91/414/EMÜ artikli 8 lõikega 2 ettenähtud erandi alusel.
Artikkel 3
Ajapikendus, mille liikmesriigid annavad vastavalt direktiivi 91/414/EMÜ artikli 4 lõike 6 sätetele, peab olema võimalikult lühike ega lõpe hiljem kui 4. oktoobril 2009.
Artikkel 4
Käesolev otsus on adresseeritud liikmesriikidele.
Brüssel, 4. aprill 2008

Labels: 4
20
0
3
6